Bya Eria Luyimbazi
ABATUUZE b’e Kyebando Kisalosalo bakukkulumye olw’abaserikale ba poliisi y’omu kitundu be balumiriza okubasaba ssente okuli ez’entambula okusobola okukola ku nsonga zaabwe.
Bino baabitegeezezza akulira ekitongole kya poliisi ekitabagana n’omuntu waabulijjo mu Kampala n’emiriraano, Anatoli Muleterwa gwe baagambye nti abaserikale bano basussizza okubasaba ssente basobole okubakwatira abazzi b’emisango.
“Kyennyamiza okugenda ku poliisi n’oggulawo omusango ng’omuntu yeetaaga okukwatibwa naye ate abaserikale ne basooka bakusaba ez’entambula simanyi oba kikkirizibwa,” Rose Namara bwe yeebuuzizza mu lukiiko olwatudde ku Lwomukaaga.
Yagambye nti kino kibalemesezza okuddayo ku poliisi okuggulawo emisango ku bantu abakyamu kuba tebaba na ssente zaakubasasula.
Yategeezezza nti ebiseera ebimu bayita abaserikale okugenda awali obuzibu kyokka ne balwawo okusitukiramu nga kino kireetedde obumenyi bw’amateeka n’ettemu okweyongera.
Wabula Muleterwa yategeezezza abatuuze nti tewali ssente yonna erina kuweebwa muserikale kuba baliwo kuweereza bantu nga babakuuma n’ebyabwe ng’asaba ssente aba amenye mateeka era yeetaaga kukangavvula.
“Temuddayo kusasula baserikale ssente yonna kuba baliwo kubaweereza era abawaayo ssente mwe mubamanyiizizza era mukikomye,” bwe yagambye
Yagasseeko nti abaserikale abamu tebaagala kukola era nga be bamu abasaba ssente n’ategeeza nti abamu babazzizzaayo mu ttendekero lya poliisi e Masindi bongere okubangulwa.
Yategeezezza nti mu nteekateeka empya ze balina, buli Muluka oguli mu Kampala gugenda kufuna poliisi eyeetongodde nga kino bakikoze okusobola okusembeza empeereza za poliisi okumpi n’abantu.
Yasabye abantu obutasirikira bakozi ba bikolobero n’okuloopa abaserikale ababayisa obubi basobole okubakangavvula.
Ab’e Kyebando balumiriza poliisi okubasaba ssente
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn